(ສພຊ) ໃນວັນທີ 9ກັນຍາ 2021 ຢູ່ທີ່ຫ້ອງປະຊຸມສະພາປະຊາຊົນແຂວງ (ສພຂ)ຊຽງຂວາງ, ທ່ານ ຈະເລີນ ເຍຍປາວເຮີ ຮອງປະທານສະພາແຫ່ງຊາດ (ສພຊ) ພ້ອມດ້ວຍຄະນະໄດ້ເຄື່ອນໄຫວຢ້ຽມຢາມ ແລະເຮັດວຽກຢູ່ ສພຂ ຊຽງຂວາງໂດຍການຕ້ອນຮັບຂອງທ່ານ ບຸນໂຮມ ເທດທານີ ປະທານ ສພຂ;ມີບັນດາຄະນະປະຈໍາ ສພຂ, ຄະນະເລຂາທິການ, ປະທານ-ຮອງປະທານ ສພຂ ຊຸດທີ I, ສະມາຊິກສະພາແຫ່ງຊາດ ປະຈຳເຂດເລືອກຕັ້ງ ຊຸດທີ VIII, ທີມງານທີ່ມາຈາກ ສພຊ, ຫົວໜ້າ-ຮອງຫົວໜ້າຂະແໜງ ແລະ ພະນັກງານ ສພຂ ເຂົ້າຮ່ວມ.
ໃນທີ່ປະຊຸມ, ທ່ານບຸນໂຮມ ເທດທານີ ໄດ້ກ່າວຕ້ອນຮັບ ແລະ ລາຍງານສະພາບການຈັດຕັ້ງປະຕິບັດວຽກງານຂອງ ສພຂ ໃນໄລຍະຜ່ານມາເຊິ່ງມີເນື້ອໃນບາງຕອນວ່າ:ພາຍຫລັງສໍາເລັດກອງປະຊຸມຄັ້ງປະຖົມມະລືກຂອງ ສພຂຊຸດທີ II, ສພຂ ໄດ້ຮີບຮ້ອນປັບປຸງກົງຈັກການຈັດຕັ້ງ, ເອົາໃສ່ສຶກສາອົບຮົມການເມືອງແນວຄິດພະນັກງານ-ລັດຖະກອນຂອງ ສພຂ, ປະຕິບັດພາລະບົດບາດຂອງຕົນຢ່າງຕັ້ງໜ້າ ໂດຍສະເພາະແມ່ນການຈັດຕັ້ງເຜີຍແຜ່ຜົນສໍາເລັດກອງປະຊຸມຄັ້ງປະຖົມມະລືກຂອງ ສພຊຊຸດທີ IX ແລະ ສພຂ ຊຸດທີ II ຢູ່ບັນດາເມືອງທັງ 7 ເມືອງໃນທົ່ວແຂວງ, ໄດ້ຕິດຕາມຊຸກຍູ້ອົງການປົກຄອງແຂວງໃນການຈັດຕັ້ງປະຕິບັດແຜນພັດທະນາເສດຖະກິດ-ສັງຄົມຂອງແຂວງ, ແຕ່ລະຄະນະກໍາມະການໄດ້ປັບປຸງພາລະບົດບາດ, ສິດ ແລະ ໜ້າທີ່ຂອງຕົນໃຫ້ສອດຄ່ອງກັບບັນດາກໍາມາທິການຂອງ ສພຊ.
ໂອກາດດັ່ງກ່າວ, ທ່ານຈະເລີນ ເຍຍປາວເຮີ ໄດ້ສະແດງຄວາມຍ້ອງຍໍຊົມເຊີຍ ຕໍ່ຜົນງານທີ່ ສພຂ ສາມາດຈັດຕັ້ງປະຕິບັດໄດ້ໃນໄລຍະຜ່ານມາ ແລະທ່ານມີຄໍາເຫັນໂອ້ລົມຕໍ່ ສພຂ ກໍຄືຄະນະປະຈໍາ ແລະ ພະນັກງານສພຂ ໃຫ້ເອົາໃຈໃສ່ໃນການປະຕິບັດ 3 ພາລະບົດບາດຂອງຕົນ ໃຫ້ຕິດພັນກັບການການແກ້ໄຂຄວາມຫຍຸ້ງຍາກທາງດ້ານເສດຖະກິດ-ການເງິນ ໃຫ້ສາມາດເພິ່ງຕົນເອງກຸ້ມຕົນເອງ, ເອົາໃຈໃສ່ແກ້ໄຂບັນຫາຢາເສບຕິດພາຍໃນແຂວງ, ຍົກສູງພາລະບົດບາດຂອງ ສພຂ ກໍຄືສພຊ ໃຫ້ສູງຂຶ້ນກວ່າເກົ່າ ແລະ ຮັກສາຄວາມສາມັກຄີພາຍໃນໃຫ້ເປັນປຶກແຜ່ນ.